**SVEČANOST DODJELE PRIZNANJA „EMERIK BLUM“ NAJBOLJEM PODUZETNIKU U 2020. GODINI FBiH**

Udruženje poslodavaca Federacije Bosne i Hercegovine, kao najveće i najreprezentativnije udruženje koje okuplja vlasnike i direktore kompanija u FBiH, pokrenulo je inicijativu za dodjelu priznanja najboljem poduzetniku u Federaciji BiH/BiH koje nosi ime Emerika Bluma, cijenjenog i priznatog menadžera, vizionara, poslovnog čovjeka koji je u Bosni i Hercegovini, ali i regionu i šire postao sinonim za poslovnost, napredak, viziju i razvoj.

Prema odlukama nadležnih tijela Udruženja poslodavaca Federacije BiH prvo priznanje „Emerik Blum“ bi se dodijelilo u maju 2020. godine.

**KRITERIJU ZA DODJELU PRIZNANJA „EMERIK BLUM“**

Udruženje poslodavaca Federacije Bosne i Hercegovine formiralo je stručni žiri koji je izradio kriterije na osnovu kojih će poduzetnici biti kandidirani za dodjelu ovog visokog priznanja. Članovi stučnog žirija su ugledni predstavnici poslovne i akademske zajednice u FBiH i BiH.

Već sada je poznato da će u uži izbor za dodjelu priznanja ući desetak poduzetniku, a priznanje će biti dodijeljeno samo jednom poduzetniku koji bude ispunjavao najviše kriterije stručnog žirija.

**CILJ DODJELE PRIZNANJA „EMERIK BLUM“**

Cilj dodjele ovog priznanja jeste promocija poduzetništva, menadžerskih vještina, vizionarstva, ulaganja u uposlenike, nove tehnologije, rast i napredak privrede uz poštivanje svih pozitivnih zakonskih propisa poslovanja.

Dodjelom priznanja „Emerik Blum“ ujedno javnosti želimo poslati poruku o važnosti i značaju realnog sektora i ljudi koji zauzimaju ključne pozicije u kompanijama koje stvaraju dodatnu vrijednost, pune budžetske i vanbudžetske fondove, svojim društveno odgovornim poslovanjem pomažu razvoj društva, ali i lokalnih zajednica u kojima djeluju.

**KONFERENCIJA**

Dodjela priznanja „Emerik Blum“ zamišljena je kao cjelodnevni događaj. Tokom dana planirana je konferencija u okviru koje bi predstavnici poslovne zajednice, akademske zajednice, donositelji odluka na različitim nivoima (izvršna i zakonodavna vlast) zajednički razmatrati aktuelne teme iz oblasti poslovanja te na taj način pokušati naći zajednička rješenja koja će pomoći razvoju poduzetništva i privrede u našoj zemlji.

**SVEČANOST DODJELE PRIZNANJA „EMERIK BLUM“**

Svečanost dodjele priznanja „Emerik Blum“ bila bi organizirana u ranim večernjim satima uz direktan televizijski prijenos na jednoj od gledanijih televizijskih stanica u Bosni i Hercegovini.

Svečana ceremonija dodjele priznanja „Emerik Blum“ bila bi cjelovečernji događaj koji bi u osnovi imao za cilj promociju poduzetništva, razvoja i napretka.

**PROMOTIVNE AKTIVNOSTI**

Dodjela priznanja „Emerik Blum“, kao i prateća konferencija ovog događaja, bili bi praćeni odgovarajućom promotivnom kampanjom u medijima (TV, radio, print i web portali), kao i na društvenim mrežama.

Promotivna kampanja je idealna prilika za promociju sponzora dodjele priznanja, jer bi na taj način u javnosti bili predstavljeni kao vrlo konkretna podrška razvoju poduzetništva, poslovanja i napretku društva i države u cjelini.

**PLANOVI ZA BUDUĆNOST**

Priznanje „Emerik Blum“ u prvoj godini bi se dodjeljivalo samo za privrednike iz Federacije BiH. U osnovi, smatramo da ovo priznanje, kao prestižno priznanje, treba i mora biti dodijeljeno najuspješnijem poduzetniku iz Bosne i Hercegovine.

U narednim godinama bi se intenzivno radilo na regionalnom karakteru priznanja, tako da bi priznanje „Emerik Blum“ bilo dodjeljivano i za poduzetnika godine u BiH ali i poduzetnika godine u regionu.